Oliy Majlis Qonunchilik palatasi deputati Zafar Xoniyozov Qoraqalpog‘iston Respublikasi Qo‘ng‘irot tumanida xalq bilan muloqot qilmoqda. Deputat tumandagi tibbiyot kolleji, qishloq xo‘jalik kasb-hunar kolleji va san’at kollejida yoshlar bilan uchrashdi. Bu haqda Oliy Majlis Qonunchilik palatasi matbuot xizmati xabar berdi. Uchrashuvlarda kollej o‘quvchilari kitobxona burchagi tashkil etish, «Eng zo‘r kitobxon» tanlovini o‘tkazish, sportga bo‘lgan e’tiborni yanada kuchaytirish takliflarini bildirib o‘tishgan. Zafar Xoniyozov «Ajiniyaz» OFY aholisi bilan ham uchrashdi. Ushbu hududda istiqomat qiluvchi Qudaynazarova Almagul qishloqda dorixona ochish taklifini bildirib o‘tdi. Shuningdek, hammom va tikuv sexi ochish lozimligi ham ta’kidlab o‘tildi. “Hududdagi gaz balloni muammosi uchrashuvning o‘zidayoq hal qilindi”, - deyiladi xabarda.